अल्पसंख्यक कार्य मंत्रालय
कल 40वें 'हुनर हाट' के समापन समारोह में जाने माने कलाकारों को सम्मानित किया जाएगा
हुनर हाट में भारत के कोने-कोने से आए कारीगरों और शिल्पकारों ने स्वदेशी उत्पादों की भारी बिक्री की और बड़े पैमाने पर ऑनलाइन ऑर्डर प्राप्त कर रहे हैं
एमएमआरडीए मैदान, बांद्रा कुर्ला परिसर, मुंबई  में हो रहे 40वें हुनर हाट के समापन समारोह पर कल  को एक मेगा इवेंट आयोजित किया जाएगा। इसमें सांस्कृतिक, संगीतमय कार्यक्रम होने के साथ ही लेजर लाइट शो भी होगा।
'हुनर हाट' में मीडियाकर्मियों के साथ बातचीत करते हुए आज केंद्रीय अल्पसंख्यक कार्य मंत्री मुख्तार अब्बास नकवी ने बताया कि 16 अप्रैल से शुरू हुआ 40वां हुनर हाट 27 अप्रैल 2022 को समाप्त होगा।
पंकज उधास, पुनीत इस्सर , अन्नू कपूर, सुरेश वाडेकर, कैलाश खेर, सुदेश भोसले, रूप कुमार राठौर और सोनाली राठौर, तलत अजीज, अल्ताफ राजा, शब्बीर कुमार, शैलेंद्र सिंह, साधना सरगम, दलेर मेहंदी, दिलबाग सिंह, नूरां सिस्टर्स, उपासना सिंह, हमसर हयात, एहसान कुरैशी, भूपिंदर सिंह भूप्पी, साबरी ब्रदर्स, भूमि त्रिवेदी, हम्सिका अय्यर, त्रिचूर ब्रदर्स, कविता पौडवाल, मोहित खन्ना, रेखा राज, जूनियर महमूद, रानी इंद्राणी, प्रेम भाटिया जैसे देश के जानेमाने कलाकारों को कल सम्मानित किया जाएगा। इन कलाकारों के सांस्कृतिक और संगीत कार्यक्रमों को यूट्यूब, फेसबुक, ट्विटर और अन्य सोशल मीडिया प्लेटफॉर्म पर लाइव प्रदर्शित किया जाएगा जिसे लाखों लोग लाइव देख सकते हैं। इसके अलावा, अल्पसंख्यक कार्य मंत्रालय से जुड़े पूर्व और वर्तमान अधिकारियों को भी 'हुनर हॉट' सफल बनाने के लिए किए गए महत्वपूर्ण योगदान के लिए सम्मानित किया जाएगा।
श्री नकवी ने कहा कि अनुमान के मुताबिक मुंबई और आसपास के इलाकों से लाखों लोग आज तक 'हुनर हाट' घूमने आ चुके हैं और 27 अप्रैल तक आंगुतकों की संख्या कुछ लाख और पार कर सकती है। कारीगरों और शिल्पियों को बड़े पैमाने पर ऑनलाइन ऑर्डर मिल रहे हैं। 'हुनर हाट' वर्चुअल और ऑनलाइन प्लेटफॉर्म http://hunarhaat.org और केंद्रीय वाणिज्य मंत्रालय के जीईएम पोर्टल पर भी उपलब्ध है। देश और विदेश के लोग 'हुनर हाट' के उत्पादों को डिजिटल और ऑनलाइन प्लेटफॉर्म के माध्यम से भी खरीद सकते हैं।
श्री नकवी ने कहा कि देश के कोने-कोने से यहां आए कलाकार और शिल्पी मुंबई 'हुनर हाट' में अपने स्वदेशी उत्पादों की भारी बिक्री से काफी उत्साहित हैं। कारीगरों और शिल्पियों को उनके शानदार हस्तनिर्मित उत्पादों के लिए बड़े पैमाने पर ऑर्डर भी मिले हैं। इस 'हुनर हाट' में 31 से अधिक राज्यों और केंद्रशासित प्रदेशों के लगभग 1000 कारीगरों और शिल्पकारों ने हिस्सा लिया।
मंत्री ने कहा कि 'हुनर हाट' आने वाले समय में गोवा, अहमदाबाद, इंदौर, भोपाल, पटना, जम्मू, चेन्नई, आगरा, प्रयागराज, जयपुर, बेंगलुरु, कोटा, सिक्किम, श्रीनगर, लेह, शिलांग, रांची, अगरतला और अन्य स्थानों पर आयोजित किया जाएगा।
केंद्रीय मंत्री ने यह भी कहा कि मुंबई में 'हुनर हाट' में आने वाले लोगों ने देश के विभिन्न क्षेत्रों के स्वादिष्ट पारंपरिक भोजन का आनंद लिया। पारंपरिक सर्कस, लेजर लाइट शो, देश के मशहूर कलाकारों द्वारा विभिन्न सांस्कृतिक-संगीतमय कार्यक्रम मुंबई हुनर हाट के मुख्य आकर्षण रहे हैं।
हुनर हाट घूमने आए स्कूली बच्चों के एक समूह के साथ केंद्रीय मंत्री
श्री नकवी ने कहा कि 'हुनर हाट' प्रधानमंत्री श्री नरेन्द्र मोदी के 'वोकल फॉर लोकल' और 'आत्मनिर्भर भारत' के विजन को मजबूत कर रहा है। इसके अलावा, देश के दूरदराज के क्षेत्रों की पुश्तैनी कला और शिल्प को बढ़ावा देने के लिए 'हुनर हाट' ने केवल 6 वर्षों की छोटी अवधि में 9 लाख 50 हजार से अधिक कारीगरों और शिल्पकारों को रोजगार और रोजगार के अवसर प्रदान किए हैं। इन लाभार्थियों में 50 प्रतिशत से अधिक महिला कारीगर हैं।
श्री नकवी ने कहा कि कल शाम समापन समारोह के दौरान लोग विभिन्न कला-सांस्कृतिक-संगीत कार्यक्रमों और 'आजादी का अमृत महोत्सव' पर शानदार लेजर लाइट शो का आनंद उठा सकेंगे।
Follow us on social media: @PIBMumbai /PIBMumbai /pibmumbai pibmumbai[at]gmail[dot]com